Ehdotus NEUVOSTON PÄÄTÖS Shift2Rail-yleissuunnitelman hyväksymisestä /* COM/2014/0739 final - 2014/0354 (NLE) */





PERUSTELUT 1. EHDOTUKSEN TAUSTA Shift2Rail-yhteisyrityksen perustamisesta 16 päivänä kesäkuuta 2014 annettu neuvoston asetus (EU) N:o 642/2014[1], jäljempänä ʼS2R-asetusʼ, tuli voimaan 7. heinäkuuta 2014. Asetuksella perustettiin virallisesti uusi julkisen ja yksityisen sektorin kumppanuus hallinnoimaan tutkimus- ja innovointitoimia, joilla tuetaan parempien rautatiepalvelujen kehittämistä Euroopassa. Shift2Rail-yhteisyrityksen perustajaosakkaat on yksilöity S2R-asetuksessa. Niihin lukeutuvat unioni, jota edustaa komissio, sekä seuraavat kahdeksan teollisuuskumppania: Alstom Transport, Ansaldo STS, Bombardier Transportation, Construcciones y Auxiliar de Ferrocariles, Network Rail, Siemens Aktiengesellschaft, Thales ja Trafikverket. Lisäksi valitaan assosioituneita osakkaita avoimella haulla, jonka komissio käynnistää kolmen kuukauden kuluessa S2R-asetuksen voimaantulosta. Shift2Rail-yhteisyrityksen tarkoituksena on edistää vuoden 2011 liikenteen valkoisen kirjan[2] tavoitteita ja liikennemuotosiirtymää muista vähemmän kestävistä liikennemuodoista rautateille parantamalla rautatieliikenteen kustannustehokkuutta ja houkuttelevuutta. Shift2Rail-yhteisyrityksen kehittämien, demonstroimien ja validoimien innovatiivisten teknologioiden ja ratkaisujen odotetaan kaksinkertaistavan rautatieliikennejärjestelmän kapasiteetin, alentavan sen elinkaarikustannuksia 50 prosenttia ja vähentävän epäluotettavuutta ja myöhästymisiä 50 prosenttia. Yhteisyritys tukee myös Euroopan rautatieteollisuuden maailmanlaajuista johtoasemaa ja luo tätä kautta työpaikkoja ja lisää vientiä. S2R-asetuksen liitteessä I olevan 1 artiklan 4 kohdan ja 2 artiklan a alakohdan mukaan Shift2Rail-yhteisyrityksen olisi luotava ja kehitettävä yleissuunnitelma ja varmistettava sen tehokas ja tuloksellinen täytäntöönpano. Yleissuunnitelman olisi oltava tulevaisuuteen suuntautunut asiakirja, jossa määritellään ensisijaiset tutkimus- ja innovointitoimet innovoinnin edistämiseksi rautatiesektorilla pitkällä aikavälillä. S2R-asetuksen liitteessä I olevan 1 artiklan 3 kohdan mukaan Shift2Rail-yleissuunnitelman tulisi rakentua seuraavien viiden aihealueen eli innovaatio-ohjelman ympärille: · Innovaatio-ohjelma 1: Kustannustehokkaat ja luotettavat junat, myös suuren kapasiteetin junat ja suurnopeusjunat; · Innovaatio-ohjelma 2: Kehittyneet liikenteenhallinta- ja valvontajärjestelmät; · Innovaatio-ohjelma 3: Kustannustehokas ja luotettava suuren kapasiteetin infrastruktuuri; · Innovaatio-ohjelma 4: Houkuttelevien rautatiepalvelujen tietotekniikkaratkaisut; · Innovaatio-ohjelma 5: Kestävän ja houkuttelevan eurooppalaisen tavaraliikenteen teknologiat. 2. INTRESSITAHOJEN KUULEMINEN JA VAIKUTUSTEN ARVIOINTI Shift2Rail-yleissuunnitelman alkuperäisen version on laatinut Shift2Rail-yhteisyritys siinä muodossa kuin sen perustajaosakkaat sen alunperin muodostivat. Tätä prosessia johti komissio ja sen aikana kuultiin Euroopan rautatievirastoa ja Euroopan rautatiealan tutkimusneuvoston (ERRAC) teknologiayhteisöä. Siinä on myös otettu huomioon huomautukset, joita on esittänyt laaja joukko asianomaisia sidosryhmiä lukuisissa toimialan edustajien kanssa järjestetyissä yksittäisissä tapaamisissa sekä 20. kesäkuuta 2014 järjestetyssä julkisessa kuulemisessa, johon osallistui lähes 200 sidosryhmää. Kuulemisessa kävi ilmi, että yleissuunnitelman nykyinen versio on hyvin tasapainossa ja sitä tuetaan laajasti. Shift2Rail-yhteisyrityksen hallintoneuvosto hyväksyi 24. syyskuuta 2014 Shift2Rail-yleissuunnitelman ensimmäisen version. 3. EHDOTUKSEN OIKEUDELLINEN SISÄLTÖ Tämä ehdotus koskee S2R-asetuksen liitteessä I olevan 1 artiklan 4 kohdassa kuvatun menettelyn mukaisesti annettavaa neuvoston hyväksyntää Shift2Rail-yleissuunnitelmalle. 2014/0354 (NLE) Ehdotus NEUVOSTON PÄÄTÖS Shift2Rail-yleissuunnitelman hyväksymisestä EUROOPAN UNIONIN NEUVOSTO, joka ottaa huomioon Shift2Rail-yhteisyrityksen perustamisesta 16 päivänä kesäkuuta 2014 annetun neuvoston asetuksen (EU) N:o 642/2014[3] ja erityisesti sen liitteessä I olevan 1 artiklan 4 kohdan, ottaa huomioon Euroopan komission ehdotuksen, sekä katsoo seuraavaa: (1) Shift2Rail-yhteisyrityksen olisi luotava ja kehitettävä Shift2Rail-yleissuunnitelma yhteistyössä Euroopan rautatieviraston ja Euroopan rautatiealan tutkimusneuvoston (ERRAC) teknologiayhteisön kanssa innovoinnin edistämiseksi rautatiesektorilla pitkällä aikavälillä. (2) Shift2Rail-yleissuunnitelmassa olisi määriteltävä keskeiset prioriteetit ja olennaiset toiminnalliset ja teknologiset innovaatiot, joita kaikilta sidosryhmiltä tarvitaan asetuksen (EU) N:o 642/2014 2 artiklassa esitettyjen Shift2Rail-yhteisyrityksen tavoitteiden saavuttamiseksi. (3) Shift2Rail-yleissuunnitelman olisi oltava suorituslähtöinen, ja se olisi jäsenneltävä valittujen keskeisten aihealueiden eli asetuksen (EU) N:o 642/2014 liitteessä I olevan 1 artiklan 3 kohdassa tarkoitettujen innovaatio-ohjelmien ympärille. (4) Hallintoneuvoston 24 päivänä syyskuuta 2014 hyväksymä Shift2Rail-yleissuunnitelman versio, jossa on otettu huomioon asianomaisten sidosryhmien merkittävät panokset, muodostaa perustan assosioituneiden osakkaiden haulle, jonka komissio käynnisti 6 päivänä lokakuuta 2014 asetuksen (EU) N:o 642/2014 liitteessä I olevan 4 artiklan 2 kohdan mukaisesti, sekä Shift2Rail-yhteisyrityksen työsuunnitelman laatimiselle, ON HYVÄKSYNYT TÄMÄN PÄÄTÖKSEN: Ainoa artikla Hyväksytään strateginen Shift2Rail-yleissuunnitelma. Tehty Brysselissä Neuvoston puolesta Puheenjohtaja [1] EUVL L 177, 17.6.2014, s. 9. [2] Valkoinen kirja ˮYhtenäistä Euroopan liikennealuetta koskeva etenemissuunnitelma – Kohti kilpailukykyistä ja resurssitehokasta liikennejärjestelmääˮ, KOM(2011) 144 lopullinen. [3] EUVL L 177, 17.6.2014, s. 9.